SPRACHWELTEN – SKATEBOARDING
Aissa cun ischigls

„Skateboard“ – il pled englais tuna modern e cool. Ma è l’aissa d’ischi cun rodas propi il pli grond trend ch’exista actualmain? L’aissa-rulletta è in’aissa cun dus ischigls e quatter rodas, nagut spectacular.
Nagut spectacular e tuttina ha il patinadi sin betun era fatg plaschair a mai sco rullettunza. Durant il temp da scola hai jau scuvrì mes cumpogn patgific. Ladinamain filav’jau da chasa enfin la scola. Per esser sincera parcav’jau mes „skateboard“ 50 meters davent da la scola, gist tuttina sco mes velo, però quai è in auter tema. Periodicamain avev’jau tuttina il sentiment che tut saja scumandà, pia er’jau be mez uschè correcta. (Dal reminent ves jau ozendi il High5 sco lieu da confessar. Prender penetienzia n’è mai stà mia fermezza). Figuras sco il „flamingo“ n’hai jau mai fatg cun mi’aissa da rodas e disciplinas n’enconuschev’jau oramai betg, dentant il sentiment da sgular era grondius, gea schizunt in pau magnific. Per nagut na tadlav’jau betg musica da „Batman“ durant mes viadis. Sco quai ch’i sto esser, han mias aventuras dentant prendì ina fin andetga. In bel di ha l’aissa perdì sias rodas e quai amez il viadi da scola. Avess jau gì da lez temp „Heelys“, pia chalzers cun rodas, na fiss jau betg vegnida memia tard a scola. Il trend da l’avegnir ha dentant era intgins fenomens secundars. En grondas rotschas „heelan“ ils giuvenils tras ils supermartgads e sur zonas da peduns e spaventan e tementan uschia ils peduns. Pia, pli gugent ina fin cun sgarschur ch’ina sgarschur senza fin. Jau am anc oz l’aissa cun ischigls.